google/wiki40b huggingface dataset:
Rašid Abeljanov

Rašid Abeljanov (sündinud 26. juunil 1954 Taškendis) on krimmitatari päritolu endine Eesti korvpallur.
Ta mängis Tallinna Kalevi meeskonnas 1974 ja taas 1976–1989. Eesti meistrivõistlustel mängis ta TRÜ meeskonnas. 1989. aastast alates töötas Ungaris mängija ja treenerina. 1998 tuli Eestisse tagasi. 2000. aastal sai ta eriliste teenete eest Eesti kodakondsuse.
Abeljanov on õppinud Tartu ülikoolis. Ta lõpetas 1985. aastal Taškendi kehakultuuriinstituudi.
Ta kuulub Isamaa ja Res Publica Liitu.
Saksa Lunastaja kogudus

EELK Saksa Lunastaja kogudus on luterlik kogudus Tallinnas.
Kogudus kuulub Tallinna praostkonda.
Koguduse õpetaja on Arnd Matthias Burghardt.
Jumalateenistused on iga kuu 2. ja 4. pühapäeval algusega kell 15.00 Tallinna Rootsi-Mihkli kirikus ja iga kuu 1. pühapäeval algusega kell 17.00 Tartu Maarja kirikus.
Ehho Moskvõ

Ehho Moskvõ (Эхо Москвы) on Venemaa raadiojaam, mis edastab ööpäevaringselt uudiste- ja jutusaateid. Jaama on nimetatud "Venemaa vaba ajakirjanduse viimaseks bastioniks".
Peatoimetaja on Aleksei Venediktov.
Aktsiaseltsi Ehho Moskvõ aktsiatest kuulub 66% Gazprom-Mediale, 34% jaamas töötavatele ajakirjanikele.
Ehho Moskvõ sai litsentsi 1990. aasta 9. augustil ja oli esimene mitteriiklik raadiojaam Nõukogude Liidus.
Ehho Moskvõ kogus tuntust 1991. aasta augustiputši ajal, olles üks väheseid raadiojaamu, mis võttis riigipöörajate vastase positsiooni.
Jerome Friedman

Jerome Isaac Friedman (sündinud 28. märts 1930) on Ameerika Ühendriikide füüsik.
Jerome Friedmani vanemad Selig Friedman ja Lillian Warsaw Firedman olid Venemaalt immigreerunud juudid. Tema isa saabus USAsse enne Esimest maailmasõda ning tegeles õmblusmasinate parandamise ja müügiga.
Jerome Friedman lõpetas Chicago Ülikooli 1950. aastal füüsika erialal. 1953 kaitses ta magistri- ja 1956 doktorikraadi. 1960. aastal asus ta tööle Massachusettsi Tehnoloogiainstituudis. 1967. aastast oli ta MIT-i professor, 1980–1983 MIT-i tuumauuringute laboratooriumi direktor ja 1983–1988 MIT-i füüsikaosakonna juhataja.
Ta uuris koos Henry Kendalli ja Richard E. Tayloriga elektronide hajumist prootoneilt ja neutroneilt ning tõestas kvarkide olemasolu. Ta viis läbi mitu neutriinoeksperimenti ning uuris elektronide ja positronide annihilatsiooni.
1980 võeti ta Ameerika Kunstide ja Teaduste Akadeemia liikmeks. 1989 pälvis ta Panofsky auhinna.
1990. aastal anti talle, Henry Kendallile ja Richard E. Taylorile Nobeli füüsikaauhind.
Jack Angel

Jack Angel (sündinud 24. oktoobril 1930 Modestos Californias) on Ameerika Ühendriikide näitleja.
Igor Starõgin

Igor Vladimirovitš Starõgin (vene Игорь Владимирович Старыгин; 13. juuni 1946 Moskva – 8. november 2009 Moskva) oli Nõukogude Liidu ja Venemaa teatri- ja filminäitleja, eelkõige tuntud Aramise rolli järgi Mosfilmi Musketäride filmides.
Igor Starõgin sündis Moskas. Tema isa oli lendur ja vanaisa NKVD töötaja. Noorena tahtis ta saada luurajaks, kuid pärast kooli lõpetamist läks koos klassikaaslastega Teartriinstituuti katsetele, ning ka endale üllatuseks sai sinna sisse.
Igor Starõgin lõpetas Riikliku Teatriinstituudi (GITIS) 1968. aastal. Pärast seda töötas ta 1983. aastani Moskvas Noore Vaataja Teatris (vene keeles ТЮЗ), samal ajal ka Mossoveti-nimelises teatris, aastail 1983–1996 Mark Rozovski teatris "Nikitski väravate juures" ja Gorki-nimelises Moskva Akadeemilises Kunstiteatris 1996–2000 .
20. septembril 2009 sai ta insuldi ning ta viidi haiglasse. Igor Starõgin suri haiglas 8. novembril 2009, olles 63-aastane. Ta maeti 12. novembril Moskva Trojekurovo kalmistule.

Isiklikku

Igor Starõgin oli neli korda abielus. GITIS-es õppides abiellus ta oma kursuseõega. Abielu lahutati aasta pärast. Seejärel oli ta 12 aastat abielus näitlejanna Mika Ardovaga. Sellest abielust sündis tütar Anastasija. Hiljem abiellus ta veel kahel korral, kuid need abielud jäid lühikeseks.
Endel Annus

Isiklikku

Tema poeg on kunstiajaloolane ja graafik Siim-Tanel Annus (sünd. 1960)
Hispaania Eurovisiooni lauluvõistlusel

Eelvalikud

Kuni 1999. aastani valiti Hispaania esindajad võistluseta rahvusringhäälingu TVE poolt. Olid ka erandeid nagu 1971. aastal korraldatud "Passaporte a Dublín". 2000. ja 2001. aastal korraldas TVE riikliku eelvooru "Eurocanción", kus valiti esitaja, kuid mitte laul. Aastatel 2000–2004 korraldati tõsielusaade "Operación Triunfo", kus valiti riiki esindav laul ja esitaja(d). Hiljem otsustas TVE, et seda enam ei korraldata. 2005. aastal korraldati rahvuslik eelvoor, kus rahvas valis laulu nende laulude seast, mis tundmatud artistid olid TVE-le saatnud. Tulemused ei olnud head ning 2006. aastal kasutati taas võistluseta valikut lõpetades lõppvõistlusel sama tulemusega. 2007. aastal tehti otsus, et esitaja leitaks saate "Misión Triunfo 2007" kaudu. Tulemus oli jälle sama. 
2008. aastal otsustas TVE valida Hispaania esitaja saate "Salvemos Eurovisión" ("Päästame Eurovisiooni") kaudu. Sellesse protsessi hõivati ka suhtlussait Myspace, kus loodi veebisait, kus oli võimalik kõigil laadida üles laul ning pääseda televisioonis näidatud finaali, kus õige laul ja koht leiti läbi internetihääletajate ja žürii abil. Tulemused paranesid veidike, aga mitte palju.
Mihhail Gromov

Mihhail Gromov (prantsuse keeles Mikhaïl Gromov; vene keeles Михаил Леонидович Громов Mihhail Leonidovitš Gromov‎‎; sündinud 23. detsembril 1943 Boksitogorskis Leningradi oblastis) on vene päritolu Prantsusmaa matemaatik, Abeli auhinna laureaat.
Ta on 2015. aastast Põhja-Prantsusmaal asuva süvauuringute instituudi Institut des hautes études scientifiques emeriitprofessor. Ta on andnud olulise panuse paljudes matemaatika valdkonnas, sealhulgas osatuletistega diferentsiaalvõrrandite (arendas h-printsiipi), meetrilise geomeetria, sümplektilise geomeetria (rajajaid), Riemanni geomeetria ja geomeetrilise rühmateooria (töötas välja hüperboolsete rühmade teooria) alal.
2009. aastal pälvis ta Abeli auhinna põhjapaneva panuse eest geomeetria valdkonnas.

Haridustee ja töökäik

Ta lõpetas 1965. aastal Leningradi Riikliku Ülikooli. 1969. aastal kaitses ta sealsamas füüsika-matemaatikakandidaadi ja 1974. aastal füüsika-matemaatikadoktori kraadi.
Ta töötas 1967. aastast Leningradi ülikoolis assistendi ja dotsendina, hiljem  Leningradi Hüdrometeoroloogiainstituudis teadurina. 1974. aastal lahkus ta Iisraeli viisaga Nõukogude Liidust. Ta töötas kuni 1981. aastani USA-s  New Yorgi Osariigi Ülikoolis Stony Brookis professorina. 1981. aastal asus ta elama Prantsusmaale, kus töötas 1981–1982  Pariisi 6. Pierre ja Marie Curie' nimelises Ülikoolis professorina.
Aastatel 1982–2015 töötas ta Pariisi külje all asuvas süvauuringute instituudis Institut des hautes études scientifiques (IHÉS) alalise professorina. Emiriteerus 2015. aastal. Ühtlasi oli ta professori ametikohal USA-s 1991–1996 Marylandi Ülikoolis ja 1996. aastast on ta New Yorgi Ülikooli professor.
Ta on Kaasani ülikooli poolt väljaantava Lobatševski medali rahvusvahelise žürii liige.

Isiklikku

1992. aastal sai ta Prantsuse kodakondsuse.
Vadja keel

Ajalugu

Keeleteadlase Petri Kallio hinnangul on vadja keele lähim sugulane põhjaeesti keel, millega ta jagab ühist algkeelt (nn keskne läänemeresoome keel, inglise keeles Central Finnic), ehkki tegu oli pigem murdekontiinumi kui ühtse keelega. Vadja ja põhjaeesti keele lahknemise ajaks on Pekka Sammallahti hinnanud viikingiaega (800–1050 pKr) Tiit-Rein Viitso analüüsi kohaselt jagunes see algkeel, mida tema kutsub maa(keele)ks, kõigepealt (põhja)eesti ja vaia murdeks. Viimasest omakorda kujunesid vadja keel, kirde-eesti  rannikumurre (Viitso kasutab nime alu) ja idaeesti murre (ehk vaiga).
Arheoloog Valter Lang näeb vadja keele kujunemise algusena eelrooma rauaajal ja rooma rauaajal Põhja-Eestist Isuri platoo lääneossa liikunud rahvastiku (ja ühtlasi läänemeresoome keele) rännet, millest annab tunnistust vastavasuunaline tarandkalmete levik ja sarnane leiuaines. Isuri platoo senine rahvastik, kes Langi arvates kõneles lääneuurali seda keelevormi, millest tänapäevani on säilinud vaid saami keeled, assimileerus. Vadjalaste ja põhjaeestlaste kultuurilised ja keelelised erisused hakkasid Valter Langi hinnangul tekkima 2. aastatuhande algul (hilisrauaajal) ja süvenesid 13.–14. sajandil. Sellele aitas kaasa kummagi rühma sattumine erinevate riikide territooriumile. Vadja keelt hakkas mõjutama venelaste, isurite ja soomlaste kolonisatsioon. Ilma selleta oleks vadja keel Viitso arvates lihtsalt üks eesti keele murderühm.

Keelenäited

Mõned näited:

Terve! Tere päivä!
Tere oomnikkoa!
Tere õhtagoa!
Jäämm yvässi!
---
Kuza piippu?—Ađđaa nalla.
Kuza aita?—Tuli põlõtti.
Kuza tuli?—Vesi sammutti.
Kuza vesi?—Ärcä ryyppäzi.
---
Tuli lumi,
Lumi suli,
Tuli vara cesä.
Menin mettsää cävelemää,
Leyzin linnuu pezää.
Pezäz õli muna,
Munaz õli poika,
Poigall õli nokka
Niku kaivokokka.
--- 
Pyhä Iilia izäntä
Pyhä Pedro armollin
Tuõ meilee võõrazii
Meill on kagradõ kassamatta
Õzrad ovad veel kõik õkaa täynn
Too tuucad tullõz
Hattaraizõd harvukkaizõd
Ja pilved suurõd paksud
Too meilee vihmaa!
Arnold Võsu

Arnold Võsu (6. veebruar 1901 Pangodi vald – 21. juuli 1971 Kiviõli) oli eesti vaimulik. 
Arnold Võsu õppis Hugo Treffneri Gümnaasiumis, ta lõpetas aastal 1925 Tartu linna õhtugümnaasiumi. Vabatahtlikuna Eesti Vabadussõjas osalemise eest sai ta võimaluse õppida tasuta Tartu Ülikoolis usuteadust 1925–1933. Prooviaastal oli ta Otepää Maarja koguduses, Johannes Oskar Lauri juures. Ordineeriti 25. veebruaril 1934 õpetajaks.
1934–1935 oli ta EELK Türi koguduse abiõpetaja, 1935–1937 EELK Rõuge koguduse abiõpetaja, 1937–1943 EELK Roosa koguduse õpetaja, 1943–1945 EELK Tartu Maarja koguduse abiõpetaja ning 1945–1948 õpetaja, 1948–1959 EELK Tartu Pauluse koguduse õpetaja ja 1959–1971 EELK Lüganuse koguduse õpetaja. Lühemat aega on ta teeninud ka Halliste, Kambja ja Kiviõli kogudusi.
Arnold Võsu suri 21. juulil 1971 Kiviõli haiglas.

Isiklikku

Arnold Võsu oli abielus, tal oli 3 tütart ja 6 lapselast. Vendi ega õdesid Arnold Võsul ei olnud.
Nikolai Piksanov

Elulugu

Lõpetas Samara vaimuliku seminari, õppis 1898–1904 TÜ ajaloo-keeleteaduskonnas vene-slaavi kirjandust, võttis osa kohalikust kirjanduselust ja üliõpilasliikumisest. NSV Liidu Teaduste Akadeemia korrespondentliige (1931). Oli Saraatovi, hiljem Moskva ja Leningradi Riiklik Ülikooli professor.

Teadustöö

Avaldanud arvukalt peamiselt tekstiuurimuslikke töid vene kirjanduse klassikute (Aleksandr Puškini, Ivan Gontšarovi jmt, eriti Aleksandr Gribojedovi) loomingu kohta, samuti uurimusi allikaõpetusest, bibliograafiast, ajakirjandusest ja kriitikast. Töid ka ühiskondliku mõtte ajaloost. Umbes 600 teadustrükist.
A. Le Coqi Õllemuuseum

A. Le Coqi Õllemuuseum asub Tartus A. Le Coqi õlletehase territooriumil.
Muuseum avati 1. juulil 2003 õlletehase 1898. aastal valminud linnasetornis.
Muuseum asub kuuel korrusel ja väljapanekul on üle 2000 eksponaadi. Ekspositsioon jutustab maailma ja Eesti õlletegemisest alates muinas-Egiptuse õllekultuurist kuni tänapäevani. Vaadata saab nii koduõlle tegemise riistu kui ka vanu tööstuslikke õlleseadmeid. Loomulikult ei puudu muuseumist õllekorgid, -pudelid, -kannud ja -vaadid. Muuseumieksponaadid pajatavad tudengite õllekommetest, välja on pandud ka tehase oma rahad ning medalid maailmanäitustelt.
Muuseumi juures tegutseb ka kingipood, kust leiab ligi 200 erinevat meenekingitust, sh. A. Le Coqi sümboolikaga õlleklaase ning riide- ja tarbeesemeid.
Simon Sebag-Montefiore

Simon Jonathan Sebag Montefiore (sündinud 27. juunil 1965 Londonis) on juudi päritolu Briti ajaloolane, kes on spetsialiseerunud Venemaa ja Nõukogude Liidu ajaloole.
Ta on rahvuselt juut. Tema isa Stephen Eric oli arst ja ta pärines mõjukast sefaradi juudi suguvõsast, kuhu kuulus diplomaate ja pankureid kõikjal Euroopas. Tema ema Phyllis April oli romaanikirjanik ning pärines vaesest õpetlaste perest. Ema vanemad olid Leedu juudid, kes püüdsid emigreeruda New Yorki, aga neid peteti ja tõsteti laevalt Iirimaal Corkis välja.
Sebag Montefiore õppis Cambridge'i ülikoolis ajalugu. 1990-ndatel reisis ta palju endise NSV Liidu territooriumil ning kirjutas ajalehtedele Sunday Times, New York Times, The New Republic ja Spectator.
Tema raamatud on tõlgitud enam kui 35 keelde ja muutunud ülemaailmseteks bestselleriteks. Need on võitnud ka hulgaliselt kirjandusauhindu. Tema teos "Stalin" võitis 2004. aasta Briti raamatuauhinna aasta parima ajalooraamatu kategoorias. "Noor Stalin" võitis Los Angeles Timesi raamatuauhinna parima eluloo kategoorias ja kaks filmikompaniid on ostnud selle linastamise õiguse.
Sebag Montefiore on Kuningliku Kirjandusühingu liige. Tema abikaasa Santa Montefiore on samuti romaanikirjanik. Nad elavad koos oma kahe lapse Lily ja Sashaga Londonis.
Batesi maakond

Ajalugu

Maakond moodustati 1841. aastal.
LaSalle

LaSalle on Montréali linnaosa.
Ene Hioni Fond

Ene Hioni Fond on Soome rootslaste naisorganisatsiooni Svenska Kvinnoförbundet 2006 asutatud fond, mille eesmärk on muu hulgas edendada ühiskonnas tasakaalustatust ja võrdõiguslikkust.
Fond annab välja Ene Hioni Fond stipendiumit. Stipendiumi suurus on 500 eurot.
Blue Stream

Blue Stream on Musta mere põhjas Venemaalt Türgisse kulgev  maagaasi torujuhe.
Veealuse osa ehitustööd kestsid 2001. aastast 2002. aasta juunini. Gaasijuhe avati 17. novembril 2005.
Tallinna Keskraamatukogu eestikeelse kirjanduse osakond

Kojulaenutus

Eestikeelse kirjanduse kojulaenutus asub peahoone kolmandal korrusel.

Laste- ja noorteteenindus

Laste- ja noorteteenindus asub peahoone (Estonia pst 8) esimesel korrusel.

Lugemissaal

Lugemissaal asub peahoone teisel korrusel. Lugemissaalis saab kohapeal kasutada teatmeteoseid, sõnaraamatuid, käsiraamatuid, õpikuid, teadmiskirjandust ja õigusakte. Lugemiseks on nii selle kui ka eelmiste aastate ajakirjad. Lugemissaali töötajad juhendavad lugejaid info otsingul ning andmebaaside kasutamisel. Samuti vastavad lugemissaali töötajad infopäringutele. Infopäringu saab esitada kohapeal, telefonil 683 0917, kirjutades ls@tln.lib.ee või veebilehe kaudu. 
Lugejate kasutuses on 12 internetiarvutit, samuti on võimalik kasutada WiFi-t. Internetitöökohti on võimalik kasutada ka ratastoolis lugejal.

Uudistesaal

Eestikeelse kirjanduse osakonna uudistesaal asub raamatukogu peahoone keldrikorrusel, sissepääs Inglise Kolledži poolsest külguksest. Saalis on WiFi ühendus, kaks internetiühendusega arvutitöökohta ja võimalus laadida isiklikke süle- ja tahvelarvuteid ning muid nutiseadmeid.
Uudistesaalis saab lugeda jooksval aastal ilmunud eestikeelseid ajalehti (üle 40). Saalis on lugemiseks kõik suuremad päeva- ja nädalalehed, näiteks Eesti Ekspress, Eesti Päevaleht, Maaleht, Postimees, Äripäev, Õhtuleht. Maakondlike lehtede valikus on Põhjarannik, Pärnu Postimees, Raplamaa sõnumid, Meie Maa, Tallinna Linnaleht, Hiiu Leht, Eesti Kirik ja palju muud. Lisaks on uudistesaalis kättesaadavad venekeelsed ajalehed Postimees, MK Estonia, Delovõje Vedomosti. Vt uudistesaali tellitud nimetusi.
Uudistesaali saab külastada Tallinna Keskraamatukogu lugejaks registreerumata, kui peetakse kinni raamatukogu sisekorra eeskirjast.

Rõdusaal

Vanade raamatute kogu asub peahoone kolmandal korrusel rõdusaalis (rõdusaali viiv trepp asub kojulaenutuse ruumis).
Algselt arhiivkokku ja hiljem lugemissaali kuulunud raamatud moodustavad kogu põhiosa. Raamatuvalikut on täiendatud keskraamatukogu kojulaenutuse osakondade ja haruraamatukogude vanade raamatutega. 
Rõdusaalist leiab eesti- ja võõrkeelset kirjandust aastatest 1802-1940. Vanemaid raamatuid on kogus ligi 2100 eksemplari, nimetusi umbes 1800. Võõrkeelsetest raamatutest on ligi pooled saksakeelsed ning enamik originaalköites. Raamatutest leiab ka huvitavaid autograafe ja sissekirjutusi.
Lisaks asub rõdusaalis erinevatest August Mälgu teostest koosnev kogu (47 raamatut, kaks personaalnimestikku ja lühimonograafia), mille seas on nii eesti- kui ka saksakeelseid versioone. Koguga tutvumiseks tuleb pöörduda lugemissaali raamatukoguhoidjate poole.
Vanade raamatute kogu on lugejatele kohapeal kasutamiseks.
Rõdusaalis saab ka lugeda raamatut, töötada isikliku sülearvutiga või mängida lauamänge.
Börzsöny

Börzsöny (saksa Pilsengebirge, slovaki Novohradské vrchy, Novohradské hory  või Brežany) on mäestik Kesk-Euroopas Ungaris, osa Karpaatidest. Mäestik asub Pesti ja Nógrádi komitaadis. Mäestiku põhjapiiriks on Ipoly jõe org, kagus eraldab Doonau org seda Visegrádi mäestikust. Kõrgus kuni 938 meetrit (Csóványos).
Sealne kliima on suhteliselt niiske, seda läbivad arvukad ojad. Mäestikus on 427 allikat. Puudest domineerib harilik kuusk, ent sealk kasvavad ka jalakas, harilik saar ja erinevad vahtrad. Alustaimestikus kasvavad nurmenukud, mets-kuukress ja harilik näsiniin, alpiaasadel lumi-piiphein.
Suur osa mäestikust on looduskaitse all; seal asub Doonau-Ipoly rahvuspark.

Geoloogia

Erinevalt kõrvalasuvatest Cserháti mägedest on see mäestik vulkaanilise tekkega – valdav osa sealsetest kivimitest on Miotseenist pärinevad vulkaanilised kivimid, põhiliselt andesiit ja datsiit. Mäestiku lõunaosa moodustavad subtroopilises kliimas moodustunud settekivimid, dolomiidid ja lubjakivi. Ka põhjaosas esineb settekivimeid (kristalliseerunud kildad), mis on vulkaaniliste kivimitega segunenud. Mäestiku lääneosa moodustavad kilp- ja kihtvulkaanide erodeerunud jäänused.
Hiljem, Pleistotseenis, erodeerus sealne vulkaaniline maastik tugevasti ja madalamatesse kohtadesse ladestusid algselt ojade poolt kantud purdkivimid, hiljem aga löss.
Mooste Elühelü

Mooste Elühelü (ka Moisekatsi Elühelü, Põlva Folkfest) on rahvamuusikatöötluste festival, mis toimub Põlva maakonnas Mooste asulas. Festivali korraldab Folgisellide Selts.
Esimene festival toimus 1999.
Francis Obikwelu

Francis Obikwelu (sündinud 22. novembril 1978 Nigeerias Onitshas) on endine Portugali kergejõustiklane (100 m ja 200 m)
Tema perekond emigreerus Portugali 1994. aastal. 26. oktoobrist 2001 võistles ta Portugali eest.

Isiklikud rekordid

100 m 9.86  22. august 2004 Ateena
200 m 19.84 25. august 1999 Sevilla
400 m 46.79 21. juuli 1994 Lissabon

Isiklikku

Francis Obikwelu on 195 cm pikk ja kaalub 74 kg.
Johannes Lipstok

Johannes Lipstok (13. september 1883 Valkla – 17. jaanuar 1961 Haapsalu) oli eesti baptisti vaimulik.
Ta õppis Valkla koolis. Aastatel 1904–1907 teenis sõjaväes. Aastal 1908 astus ta Baptisti Usuteaduse Seminari, hiljem õppis ta Lodzis ja Riias.
Ta oli aastatel 1911–1923 Rummu-Valkla baptistikoguduse jutlustaja, aastatel 1923–1961 Haapsalu baptistikoguduse jutlustaja.  Lisaks sellele oli ta aastatel 1921–1934 Eesti Baptisti Liidu esimees ja aastatel 1934–1945 Eesti Baptisti Liidu aseesimees.
Aastast 1945 oli ta Eesti Baptisti Liidu esimees, Eesti NSV Evangeeliumikristlaste-baptistide vanempresbüter ja Üleliidulise EKB Nõukogu liige.
Ta oli Eesti Baptisti Liidu lastekodu asutaja, Eesti Baptisti Jutlustajate Seminari üks asutaja ja aastal 1956 EEKBL usuteaduslike kursuste algataja.

Isiklikku

Tema poeg on pankur Andres Lipstok.
Eva Paalma

Eva Paalma (sündinud 21. detsembril 1994 Tallinnas) on eesti tennisist.
3. novembril 2014 oli ta naiste üksikmängu WTA tabelis 934. kohal.
Ta on mänginud Fed Cupi Eesti koondises, kus tema võitude-kaotuste suhe on 5:5.
Kuremägi

Kuremägi (ka Kuremäe mägi) on Alutagusel asuv looduslik pühapaik ja mägi (täpsemalt: küngas), mille absoluutne kõrgus on 92 m ja suhteline kõrgus u 40 m. 
Mägi on geoloogiliselt voor, koosnedes enamjaolt moreenist.
Mäel on olnud rahvausundiline ja mütoloogiline tähtsus, samuti on kohaga seotud mitmed Kalevipoja-muistendid. 
Kuremäel asub Pühtitsa klooster, Kuremäe ohvritamm ja püha allikas.
Moskva oblasti lipp

Moskva oblasti lipp on Venemaa haldusüksuse Moskva oblasti lipp.
Ametlikult võeti lipp kasutusele 3. detsembril 1997.

Lipu kirjeldus

Moskva oblasti lipuks on ristkülikukujuline punane kangas, mille vardapoolses ülanurgas on Moskva oblasti vapilt pärit Püha Jüri valge ratsu seljas lohet tapmas. Kujutise laiuseks on 1/5 lipu pikkusest.
Lipu laiuse ja pikkuse suhe on 2:3.
Eurodom Osijek

Ehitise kirjeldus

11 tuhandel ruutmeetril laiuva Osijeki Eurodomi ehitamine kestis mitu aastat ja maksis enam kui 650 miljonit Horvaatia kunat (HRK). Kompleks koosneb kolmest kõrvuti asetsevast hoonest, mille üldpindala on 85 000 m² ning mille ehitamiseks kasutati tänapäevaseid materjale. Loova lahendusega keskus pakub võimalusi teisendada või muuta sisepindu vastavalt kasutaja vajadustele, mistõttu 2016. aasta lõpus hakati kaaluma Osijeki kliinilise tervishoiukeskuse KBC (hr: Klinički bolnički centar) ümberpaigutamist Eurodomi.
Kompleksi kuulub parkla 800 (ka 900) parkimiskohaga.

Ärikeskus

Ärikeskus paikneb kahes omavahel ühendatud 61 meetri kõrguses tornis, mille fassaadidele on klaasist kattelahendusega antud ühtlustatud välisilme ja mida rahvasuu kutsub Osijeki kaksikuteks (hr:"osječki blizanci"). Siin paiknevad ettevõtte Eurodom d.o.o. kontoriruumid. Korruseid on 12, panoraamvaatega lifte 2 ja üldpindala 11 000 m², korruse pindala 1450 m².

Kaubanduskeskus

Kaubanduskeskus on 6-korruseline hoone 35 000-ruutmeetrise kaubanduspinnaga, kus on kaks panoraamvaatega lifti, 80 (ka 120) jaemüügipunkti ning pinnad kuueteistkümnele (ka 18) toitlustusasutusele.

Kultuurikeskus

Keskuse pindala on 4500 m² ning siin paiknevad multifunktsionaalne auditoorium, kus 386 istekohta, galeriid ja näitusesaalid.
Dominaat

Kujunemine

Kui keiser Augustuse ajal muutus riik sõjaväeliseks diktauuriks, kuid keiser üritas näidata, et on vaid esimene ja tähtsaim riigiametnik. Herbert George Wellsi arvates kadusid Rooma Aurelianuse ja Diocletianuse ajal Rooma vabariikluse jäänused. Keiser hakkas kandma tiitleid isand (dominus) või isand ja jumal (dominus et deus).
Ummaleelo

Ummaleelo oli eesti ansambel, mis esitas setu rahvalaule tänapäevaste muusikariistadega. Ansambel asutati 1996 ansambli Ummamuudu ja laulukoori Leelonaase ühise projektina.
Ansambel andis 1997 välja albumi "Ummaleelo".
Basuutomaa

Ajalugu

Aastatel 1856-1868 oli Basuuto kaasatud konflikti Oranje Vaba Riigiga. Kuningas Moshoeshoe I lootis saada brittidelt kaitset. Ta kirjutas 29. augustil 1865 kirja Sir Philip Edmond Wodehouse'ile, kes oli Kapimaa koloonia kuberner. 
 
„Ma annan enda ning oma riigi tema majesteedi valitsuse kontrolli alla teatud tingimustel, mille osas võime, teie kõrgeausus ja mina, jõuda kokkuleppele õige pea.“
Juulis 1866, viidates eelnevatele kirjadele, kirjutas Basuuto pealik:
 
„Kõik mis ma teie kätesse eelmisel aastal andsin...,jäävad endiselt teile. Ma jään tema majesteedi alandlikuks teenijaks.“
Lõpuks sai kuberner jaanuaris 1868 dokumendi, mille oli 9. detsembril 1867 allkirjastanud koloniaalsekretär ning millega anti luba liita Basuutomaa Nataliga (mitte Kapimaaga nagu Wodehouse oli soovinud). 12. märtsil 1868 anti teada, et basuutod on saanud Briti alamateks ning Basuutomaa Briti territooriumiks. Basuutomaa ei liidetud Nataliga, vaid anti Lõuna-Aafrika kõrge komisjonäri hallata. 
Kolm aastat hiljem liideti Basuutomaa Hea Lootuse Neeme parlamendi otsusega siiski Kapimaa kolooniaga; otsus kinnitati 3. novembril 1871. Kuna Kapimaaga liitumine polnud rahva seas populaarne, sai Basuutomaast 1884. aastal eraldi koloniaalala, mis oli kohaliku kõrge komisjonäri kaudu otseses kuninganna (ning Briti seadusandliku ja täidesaatva võimu) alluvuses.
Nalja-Wana

Nalja-Wana oli huumori ja satiiriajakiri, mis ilmus 1903. aastal Tallinnas. Ajakiri oli 16 lk (millest 2 lk oli kuulutused). Ajakirja trükiluba oli antud kirjastajale Gustaw Pihlakas ja sisu eest hoolitses Hans Oras, kes oli tuntud ka kui vaimuliku kirjamehena. Trükiti Tallinna trükikojas "А. Матизен и А. Лаурман". Trükiti 5000 eksemplari.
Mahavango

Mahavango on küla Madagaskaril Diana piirkonnas Antsiranana II ringkonnas Tanjona Bobaomby sisemaal.
Mahavango asub umbes 3 km kaugusel saare põhjatipust. Asula geograafilised koordinaadid on 11° 58′ 46″ S, 49° 15′ 52″ E.
Naaberkülad on Lotsohina loodes, Andohanizengitra lõunas ja Ambatonjanahary 5 km kagus.
Mahavango lähedalt möödub Tanjona Bobaomby põhjatipuni viiv tee. Eelmine asula, mida see tee läbib, on Ambatonjanahary.
Lähim tsiviillennujaam on Arracharti lennujaam umbes 41 km kaugusel lõunas.
Schwepnitz

Schwepnitz on asula Saksamaal Saksimaa Bautzeni kreisis Schwepnitzi vallas.
2011. aastal elas asulas 1600 inimest.
Koit (eesnimi)

Koit on eestipärane mehenimi.